CELEX: 52016DP0323
Language: el
Date: 2016-09-13 00:00:00
Title: Απόφαση του Ευρωπαϊκού Κοινοβουλίου της 13ης Σεπτεμβρίου 2016 σχετικά με την αίτηση άρσης της ασυλίας του István Ujhelyi (2015/2237(IMM))

13.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 204/205
            
         P8_TA(2016)0323
   Αίτηση άρσης της ασυλίας του István Ujhelyi
   Απόφαση του Ευρωπαϊκού Κοινοβουλίου της 13ης Σεπτεμβρίου 2016 σχετικά με την αίτηση άρσης της ασυλίας του István Ujhelyi (2015/2237(IMM))
   (2018/C 204/23)
   
      Το Ευρωπαϊκό Κοινοβούλιο,
   
               —
            
            
               έχοντας υπόψη την αίτηση για την άρση της ασυλίας του István Ujhelyi, που υπέβαλε το πρωτοδικείο του διαμερίσματος της Πέστης (Ουγγαρία) με την απόφασή του, της 26ης Νοεμβρίου 2014, σε συνάρτηση με την εκκρεμούσα ποινική διαδικασία ενώπιον του ίδιου δικαστηρίου, η οποία διαβιβάστηκε στις 15 Ιουλίου 2015 από τον Μόνιμο Αντιπρόσωπο της Ουγγαρίας και ανακοινώθηκε στην ολομέλεια στις 7 Σεπτεμβρίου 2015,
            
         
               —
            
            
               έχοντας ακούσει τον István Ujhelyi στις 28 Ιανουαρίου 2016 σύμφωνα με το άρθρο 9 παράγραφος 5 του Κανονισμού του,
            
         
               —
            
            
               έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
            
         
               —
            
            
               έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),
            
         
               —
            
            
               έχοντας υπόψη το άρθρο 4 παράγραφος 2 του Θεμελιώδους Νόμου της Ουγγαρίας,
            
         
               —
            
            
               έχοντας υπόψη το άρθρο 10 παράγραφος 2 του ουγγρικού νόμου LVII του 2004 σχετικά με το νομικό καθεστώς των ούγγρων βουλευτών του Ευρωπαϊκού Κοινοβουλίου,
            
         
               —
            
            
               έχοντας υπόψη το άρθρο 74 παράγραφος 3 και το άρθρο 79 παράγραφος 2 του ουγγρικού νόμου XXXVI του 2012 σχετικά με την Εθνοσυνέλευση,
            
         
               —
            
            
               έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
            
         
               —
            
            
               έχοντας υπόψη την έκθεση της Επιτροπής Νομικών Θεμάτων (A8-0229/2016),
            
         
               Α.
            
            
               λαμβάνοντας υπόψη ότι το πρωτοδικείο του διαμερίσματος της Πέστης ζήτησε την άρση της ασυλίας του βουλευτή του Ευρωπαϊκού Κοινοβουλίου István Ujhelyi σε συνάρτηση με διαδικασία, η οποία εκκρεμεί ενώπιόν του·
            
         
               Β.
            
            
               λαμβάνοντας υπόψη ότι το αίτημα του δικαστηρίου σχετίζεται με ποινική διαδικασία για το ποινικό αδίκημα της συκοφαντικής δυσφήμισης, σε συνάρτηση με δηλώσεις, στις οποίες προέβη ο István Ujhelyi στις 25 Απριλίου 2014 σχετικά με ένα φυσικό πρόσωπο στην Ουγγαρία·
            
         
               Γ.
            
            
               λαμβάνοντας υπόψη ότι, σύμφωνα με τα άρθρο 8 του πρωτοκόλλου αριθ. 7, οι βουλευτές του Ευρωπαϊκού Κοινοβουλίου δεν υπόκεινται σε έρευνα, κράτηση ή δίωξη για γνώμη ή ψήφο δοθείσα κατά την άσκηση των καθηκόντων τους·
            
         
               Δ.
            
            
               λαμβάνοντας υπόψη ότι, σύμφωνα με το άρθρο 9 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, οι βουλευτές απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
            
         
               Ε.
            
            
               λαμβάνοντας υπόψη ότι σύμφωνα με το άρθρο 4 παράγραφος 2 του Θεμελιώδους Νόμου της Ουγγαρίας, οι βουλευτές δικαιούνται ασυλίας και αποζημίωσης ώστε να κατοχυρώνεται η ανεξαρτησία τους·
            
         
               ΣΤ.
            
            
               λαμβάνοντας υπόψη ότι σύμφωνα με το άρθρο 10 παράγραφος 1 του ουγγρικού νόμου LVII του 2004 σχετικά με το νομικό καθεστώς των ούγγρων βουλευτών του Ευρωπαϊκού Κοινοβουλίου, οι βουλευτές αυτοί απολαύουν του ιδίου με τους βουλευτές του ουγγρικού Κοινοβουλίου δικαιώματος ασυλίας·
            
         
               Ζ.
            
            
               λαμβάνοντας υπόψη ότι σύμφωνα με το άρθρο 74 παράγραφος 3 του ουγγρικού νόμου XXXVI του 2012 σχετικά με την Εθνοσυνέλευση, το αίτημα άρσης της ασυλίας υποβάλλεται στον πρόεδρο της Εθνοσυνέλευσης είτε από το γενικό εισαγγελέα πριν την απαγγελία της κατηγορίας είτε από το αρμόδιο δικαστήριο μετά την απαγγελία της κατηγορίας·
            
         
               Η.
            
            
               λαμβάνοντας υπόψη ότι σύμφωνα με το άρθρο 79 παράγραφος 2 του ουγγρικού νόμου XXXVI του 2012 σχετικά με την Εθνοσυνέλευση, οι υποψήφιοι βουλευτές απολαύουν της ίδιας ασυλίας, συνεπώς οι δηλώσεις που πραγματοποιήθηκαν στις 25 Απριλίου 2014 θα μπορούσαν να καλυφθούν από την απόλυτη ασυλία του ουγγρικού Κοινοβουλίου, με τη διαφορά ότι τυχόν απόφαση άρσης ασυλίας λαμβάνεται από την Εθνική Εκλογική Επιτροπή και κάθε αίτημα άρσης ασυλίας υποβάλλεται στον πρόεδρο της Εθνικής Εκλογικής Επιτροπής·
            
         
               Θ.
            
            
               λαμβάνοντας υπόψη το γεγονός ότι οι επίμαχες δηλώσεις πραγματοποιήθηκαν στις 25 Απριλίου 2014, όταν δηλαδή ο István Ujhelyi δεν ήταν βουλευτής του Ευρωπαϊκού Κοινοβουλίου, αλλά βουλευτής του εθνικού κοινοβουλίου·
            
         
               Ι.
            
            
               λαμβάνοντας υπόψη ότι οι κατηγορίες κατά του István Ujhelyi δεν αφορούν γνώμη ή με ψήφο δοθείσα κατά την άσκηση των καθηκόντων του ως βουλευτής του Ευρωπαϊκού Κοινοβουλίου και ότι συνεπώς δεν εφαρμόζεται η απόλυτη ασυλία σύμφωνα με το άρθρο 8 του πρωτοκόλλου αριθ. 7·
            
         
            
               1.
            
            
               αποφασίζει να άρει την ασυλία του István Ujhelyi·
            
         
            
               2.
            
            
               αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες αρχές της Ουγγαρίας.
            
         
      (1)  Απόφαση του Δικαστηρίου, της 12ης Μαΐου 1964, Wagner/Fohrmann και Krier 101/63, ECLI:EU:C:1964:28· απόφαση του Δικαστηρίου, της 10ης Ιουλίου 1986, Wybot/Faure και άλλων 149/85, ECLI:EU:C:1986:310· απόφαση του Δικαστηρίου, της 15ης Οκτωβρίου 2008, Mote/Parlement T-345/05, ECLI:EU:T:2008:440· απόφαση του Δικαστηρίου, της 21ης Οκτωβρίου 2008, Marra/De Gregorio και Clemente C 200/07 και C-201/07, ECLI:EU:C:2008:579· απόφαση του Δικαστηρίου, της 19ης Μαρτίου 2010, Gollnisch/Parlement T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello C 163/10, ECLI: EU:C:2011:543· απόφαση του Δικαστηρίου, της 17ης Ιανουαρίου 2013, Gollnisch/Parlement, T-346/11 και T-347/11, ECLI:EU:T:2013:23.